Απόφαση του Συμβουλίου

της 9ης Απριλίου 2001

σχετικά με τη δημοσιοποίηση ορισμένων κατηγοριών εγγράφων του Συμβουλίου

(2001/320/ΕΚ)

TΟ ΣΥΜΒΟΥΛΙΟ THΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 3,

τον εσωτερικό κανονισμό του Συμβουλίου, και ιδίως το άρθρο 10,

Εκτιμώντας τα ακόλουθα:

(1) Η διαφάνεια αποτελεί βασικής σημασίας αρχή για τη λειτουργία των οργάνων της Κοινότητας. Η πρόσβαση του κοινού στα έγγραφα συνιστά ένα από τα μέσα εφαρμογής αυτής της αρχής.

(2) Σύμφωνα με το άρθρο 207 παράγραφος 3 της συνθήκης, θα πρέπει να επιτραπεί μεγαλύτερη πρόσβαση του κοινού στα έγγραφα που αφορούν νομοθετικές δραστηριότητες του Συμβουλίου.

(3) Η τρίτη έκθεση του Γενικού Γραμματέα του Συμβουλίου για την εφαρμογή της απόφασης 93/731/ΕΚ του Συμβουλίου, της 20ής Δεκεμβρίου 1993, σχετικά με την πρόσβαση τoυ κoινoύ στα έγγραφα τoυ Συμβoυλίoυ(1) δείχνει σημαντική αύξηση του αριθμού των αιτήσεων πρόσβασης σε έγγραφα. Η έκθεση επίσης καταδεικνύει ότι το δημόσιο μητρώο των εγγράφων του Συμβουλίου που είναι διαθέσιμα μέσω του Διαδικτύου είναι ένα πολύτιμο εργαλείο για τον εντοπισμό των εν λόγω εγγράφων και τη διευκόλυνση της πρόσβασης σε αυτά.

(4) Προκειμένου να καταστούν περισσότερο διαφανείς οι δραστηριότητες του Συμβουλίου, θα πρέπει να τεθούν όσο το δυνατόν περισσότερα έγγραφά του στη διάθεση του κοινού μέσω του Διαδικτύου. Όπως ζήτησε το Συμβούλιο, η προαναφερθείσα τρίτη έκθεση περιέχει προτάσεις προς το σκοπό αυτό.

(5) Η παρούσα απόφαση δεν επηρεάζει την εφαρμογή της απόφασης 93/731/EK, ούτε προδικάζει το περιεχόμενο της νομικής πράξης σχετικά με τις γενικές αρχές και τα όρια που διέπουν το δικαίωμα πρόσβασης στα έγγραφα, η οποία πρέπει να εκδοθεί σύμφωνα με το άρθρο 255 παράγραφος 2 της συνθήκης,

ΑΠΟΦΑΣΙΖΕΙ:

Άρθρο 1

Πεδίο εφαρμογής και γενικές διατάξεις

1. Η παρούσα απόφαση εφαρμόζεται σε όλα τα έγγραφα του Συμβουλίου, εφόσον δεν είναι διαβαθμισμένα.

2. Ένα κράτος μέλος μπορεί να ζητήσει από τη Γενική Γραμματεία να μην δημοσιοποιήσει, δυνάμει της παρούσας απόφασης, ένα έγγραφο προερχόμενο από το κράτος αυτό χωρίς την προηγούμενη έγκρισή του.

Άρθρο 2

Ορισμοί

Για τους σκοπούς της παρούσας απόφασης:

- ως "νομοθετικό έγγραφο", νοείται οποιοδήποτε έγγραφο που αφορά την εξέταση και την έκδοση νομοθετικής πράξης κατά την έννοια του άρθρου 7 του εσωτερικού κανονισμού του Συμβουλίου,

- ως "κυκλοφορία", νοείται η διανομή της τελικής μορφής ενός εγγράφου στα μέλη του Συμβουλίου, στους αντιπροσώπους ή εκπροσώπους τους.

Άρθρο 3

Γενικοί κανόνες

1. Η Γενική Γραμματεία δημοσιοποιεί τα ακόλουθα έγγραφα αμέσως μόλις κυκλοφορήσουν:

α) έγγραφα που δεν συνέταξε το Συμβούλιο ή ένα κράτος μέλος, τα οποία έχουν δημοσιοποιηθεί από τον συντάκτη τους ή με τη συμφωνία του·

β) προσωρινές ημερήσιες διατάξεις των συνεδριάσεων των διάφορων συνθέσεων του Συμβουλίου·

γ) οιοδήποτε κείμενο που έχει εγκριθεί από το Συμβούλιο και πρόκειται να δημοσιευθεί στην Επίσημη Εφημερίδα των Ευρωπαϊκών Κοινοτήτων.

2. Υπό τον όρο ότι σαφώς δεν καλύπτονται από τις εξαιρέσεις που καθορίζονται στο άρθρο 4 της απόφασης 93/731/ΕΚ, η Γενική Γραμματεία μπορεί επίσης να δημοσιοποιεί τα ακόλουθα έγγραφα μόλις κυκλοφορήσουν:

α) προσωρινές ημερήσιες διατάξεις επιτροπών και ομάδων·

β) ενημερωτικά σημειώματα, εκθέσεις, εκθέσεις προόδου και εκθέσεις για την πορεία των συζητήσεων στο Συμβούλιο ή σε κάποιο από τα προπαρασκευαστικά του όργανα, που δεν αντικατοπτρίζουν τις κατ' ιδίαν θέσεις των αντιπροσωπειών, εκτός των γνωμοδοτήσεων και συμβολών της Νομικής Υπηρεσίας.

Άρθρο 4

Ειδικοί κανόνες για τα νομοθετικά έγγραφα

1. Εκτός από τα έγγραφα που αναφέρονται στο άρθρο 3, η Γενική Γραμματεία του Συμβουλίου δημοσιοποιεί και τα ακόλουθα νομοθετικά έγγραφα μόλις κυκλοφορήσουν:

α) διαβιβαστικά σημειώματα και αντίγραφα επιστολών σχετικά με νομοθετικές πράξεις που απευθύνονται στο Συμβούλιο από άλλα όργανα ή οργανισμούς της Ευρωπαϊκής Ένωσης ή, με την επιφύλαξη του άρθρου 1 παράγραφος 2, από κράτος μέλος·

β) σημειώματα που υποβάλλονται προς έγκριση στην EMA ή/και στo Συμβούλιο (σημειώματα σημείων "I/A" και "A"), καθώς και τα σχέδια νομοθετικών πράξεων στα οποία αναφέρονται·

γ) αποφάσεις που λαμβάνει το Συμβούλιο στα πλαίσια της διαδικασίας του άρθρου 251 της συνθήκης και κοινά σχέδια που εγκρίνονται από την επιτροπή συνδιαλλαγής.

2. Μετά από τη λήψη μίας από τις αποφάσεις που αναφέρονται στην παράγραφο 1 στοιχείο γ) ή την oριστική έκδοση της σχετικής πράξης, η Γενική Γραμματεία δημοσιοποιεί όλα τα σχετικά με αυτή την πράξη νομοθετικά έγγραφα τα οποία συντάχθηκαν πριν από την εν λόγω απόφαση και τα οποία δεν καλύπτονται από τις εξαιρέσεις του άρθρου 4 παράγραφος 1 της απόφασης 93/731/EΚ, όπως π.χ. ενημερωτικά σημειώματα, εκθέσεις, εκθέσεις προόδου και εκθέσεις για την πορεία των συζητήσεων στο Συμβούλιο ή σε κάποιο από τα προπαρασκευαστικά του όργανα ("αποτελέσματα των εργασιών"), εκτός των γνωμοδοτήσεων και συμβολών της Νομικής Υπηρεσίας.

Κατόπιν αιτήματος ενός κράτους μέλους, τα έγγραφα που καλύπτονται από το προηγούμενο εδάφιο και αντικατοπτρίζουν την κατ' ιδίαν θέση του συγκεκριμένου κράτους μέλους στο Συμβούλιο, δεν δημοσιοποιούνται δυνάμει της παρούσας απόφασης.

Άρθρο 5

Τελικές διατάξεις

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Παράγει αποτελέσματα την 1η Μαΐου 2001.

Λουξεμβούργο, 9 Απριλίου 2001.

Για το Συμβούλιο

Ο Πρόεδρος

A. Lindh

(1) ΕΕ L 340 της 31.12.1993, σ. 43· απόφαση όπως τροποποιήθηκε τελευταία από την απόφαση 2000/527/EK (ΕΕ L 212 της 23.8.2000, σ. 9).